|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **6.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | A HBMFÜ Nonprofit Kft.-vel kötött megállapodás jóváhagyása |
| **Készítette:** | Dr. Dobi Csaba |
| **Melléklet:** | Együttműködési megállapodás  (Határozati javaslat melléklete) |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

A közgyűlés 82/2024. (XI. 15.) határozatával döntött az Interreg VI-A Románia Magyarország Program keretében kiírt felhívásra a RENEW – A megújuló energia jól működik (Renewable Energy Works Well) című projekt Hajdú-Bihar Vármegye Önkormányzata által vezető partnerként történő benyújtásáról, melyet a Program Monitoring Bizottsága 2024 decemberében támogatásban részesített. Azonosítószáma: ROHU00617.

A projektben a Hajdú-Bihar Vármegyei Fejlesztési Ügynökség Nonprofit Kft., Berettyóújfalu Város Önkormányzata, Hajdúdorog Város Önkormányzata, Kaba Város Önkormányzata, Létavértes Városi Önkormányzat és a romániai Bihar Megyei Tanács partnerként vesznek részt.

A közgyűlés 2024. november 15-ei ülésére készült előterjesztésben a képviselő-testület már tájékoztatást kapott arról, hogy a projektben vállalt tevékenységekkel összefüggésben a magyar partnerek oldalán felmerülő valamennyi közbeszerzési eljárást a HBMFÜ Nonprofit Kft. fogja lebonyolítani, így a közbeszerzési eljárások lefolytatásával felmerülő valamennyi költség a társaság projektköltségvetésébe került betervezésre és ilyenformán is került jóváhagyásra a Támogató által.

Mindennek oka az volt, hogy a projektet érintően magyar oldalon felmerülő közbeszerzési eljárások egységes koordináció mentén, ezáltal gördülékenyebben kerüljenek lefolytatásra. Ezzel a megoldással biztosított, hogy a szükséges beszerzési eljárás lefolytatása eredményeként a projekt egészét érintően kiválasztott közbeszerzési szakértelemmel rendelkező szervezet, a teljes projekt egészét átlátva, hatékonyabban bonyolítsa a közbeszerzéseket.

Erre a közbeszerzésekről szóló 2015. évi CXLIII. törvény (Kbt.) 29. § (1) bekezdése lehetőséget biztosít, amikor is kimondja, hogy „Az ajánlatkérő más ajánlatkérőt is meghatalmazhat azzal, hogy a nevében közbeszerzési eljárást folytasson le. Ez azonban nem eredményezheti a meghatalmazást adó ajánlatkérőre e törvény alapján alkalmazandó szabályok megkerülését.”

A Kbt. hivatkozott rendelkezése által biztosított felhatalmazás alapján valamennyi magyar projektpartner megkötötte a felek közötti együttműködés részleteit meghatározó, a közbeszerzési eljárások lefolytatását célzó megállapodásokat, mely alapján a HBMFÜ Nonprofit Kft., az általa megbízott közbeszerzési szakértelemmel rendelkező szervezet közreműködésével jogszerűen bonyolíthatja az ajánlatkérők eljárásait.

Ez alól nem kivétel Hajdú-Bihar Vármegye Önkormányzata sem, esetünkben a jelzett megállapodás megkötésére 2025. augusztus 29. napján került sor.

A Polgári Törvénykönyvről szóló 2013. évi V. törvény (Ptk.) 3:188. § (2) bekezdése azonban kimondja, hogy a taggyűlés kizárólagos hatáskörébe tartozik az olyan szerződés megkötésének jóváhagyása, amelyet a társaság saját tagjával, ügyvezetőjével, felügyelőbizottsági tagjával, választott társasági könyvvizsgálójával vagy azok közeli hozzátartozójával köt.

A Ptk. 3:109. § (4) bekezdése értelmében egyszemélyes társaságnál a legfőbb szerv hatáskörét az alapító vagy az egyedüli tag gyakorolja.

Mivel a HBMFÜ Nonprofit Kft. egyedüli tagja Hajdú-Bihar Vármegye Önkormányzata, így a taggyűlés, mint a társaság legfőbb szerve hatáskörébe tartozó kérdésekben a közgyűlés döntése szükséges.

Mindezek alapján, kérem a közgyűlést a HBMFÜ Nonprofit Kft.-vel a ROHU00617 azonosítószámú, „Renewable Energy Works Well – A megújuló energia jól működik” tárgyú projekt Önkormányzatunkat érintő közbeszerzési eljárásainak lefolytatására irányuló megállapodás jóváhagyására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a közbeszerzésekről szóló 2015. évi CXLIII. törvény 29. § (1) bekezdése, valamint a Polgári Törvénykönyvről szóló 2013. évi V. törvény 3:109. § (4) bekezdése és 3:188. § (2) bekezdése alapján, figyelemmel a 82/2024. (XI. 15.) határozatára

a Hajdú-Bihar Vármegyei Fejlesztési Ügynökség Nonprofit Kft. taggyűléseként a Társaság és annak egyedüli tagja, a Hajdú-Bihar Vármegye Önkormányzata által megkötött, a ROHU00617 azonosítószámú, „Renewable Energy Works Well – A megújuló energia jól működik” tárgyú projektnek a vármegyei önkormányzatot érintő közbeszerzési eljárásainak lefolytatására irányuló melléklet szerinti megállapodást jóváhagyja.

**A határozati javaslat elfogadása minősített többséget igényel.**

Debrecen, 2025. szeptember 19.

**Pajna Zoltán**

**elnök**

Az előterjesztés a törvényességi követelményeknek megfelel:

Kraszitsné dr. Czár Eszter

aljegyző